PATVIRTINTA

Šilutės r. Juknaičių pagrindinės mokyklos

direktoriaus 2023 m. rugpjūčio 31 d. .

įsakymu Nr. V1-96

**ŠILUTĖS R. JUKNAIČIŲ PAGRINDINĖS MOKYKLOS PAMOKŲ / UGDYMO DIENŲ LANKOMUMO APSKAITOS TVARKOS APRAŠAS**

**I SKYRIUS**

**BENDROSIOS NUOSTATOS**

Šilutės r. Juknaičių pagrindinės mokyklos pamokų/ ugdymo dienų lankomumo tvarkos aprašas (toliau – Tvarkos aprašas) reglamentuoja mokinių pamokų ir ikimokyklinių grupių vaikų lankomumo apskaitą, prevencines priemones, užtikrinančias mokinių pamokų ir mokyklos lankomumą.

Tvarkos aprašas sudarytas vadovaujantis Lietuvos Respublikos švietimo, mokslo ir sporto ministro 2023 m. rugpjūčio 29 d. įsakymu Nr. V-1112 ,,Dėl mokinių, besimokančių pagal bendrojo ugdymo programas, mokyklos lankomumo užtikrinimo tvarkos aprašo patvirtinimo“ ir Šilutės rajono savivaldybės administracijos direktoriaus patvirtintu 2019 m. rugsėjo 23d. įsakymu Nr.A1-978 savivaldybės teritorijoje gyvenančių vaikų apskaitos tvarkos aprašu.

2. Tvarkos aprašu siekiama:

2.1. užtikrinti vaiko mokymąsi pagal privalomojo švietimo programas;

2.2. vykdyti pamokų ir Mokyklos nelankymo prevenciją.

3. Tvarkos apraše vartojamos sąvokos:

3.1. nesimokantis vaikas – neįregistruotas mokinių registre vaikas nuo 16 metų, kurio deklaruota vieta yra atitinkamoje savivaldybėje, arba vaikas, įrašytas į gyvenamosios vietos neturinčių asmenų apskaitą pagal savivaldybę, kurioje gyvena.

3.2. Mokyklą vengiantis lankyti vaikas – vaikas, per mėnesį be pateisinamos priežasties praleidęs 30 procentų pamokų;

3.3. Mokyklos nelankantis mokinys – įregistruotas Mokinių registre vaikas, kurio deklaruota gyvenamoji vieta yra atitinkamoje savivaldybėje, arba vaikas, įrašytas į gyvenamosios vietos neturinčių asmenų apskaitą pagal savivaldybę, kurioje gyvena, tačiau per mėnesį be pateisinamos priežasties praleido daugiau kaip pusę pamokų ar ugdymui skirtų valandų.

NEMIS – nesimokančių vaikų ir mokyklos nelankančių mokinių informacinė sistema.

4. Kitos Tvarkos apraše vartojamos sąvokos atitinka sąvokas, vartojamas Lietuvos Respublikos švietimo įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos vaiko minimalios ir vidutinės priežiūros įstatyme, Šilutės rajono savivaldybės administracijos direktoriaus įsakyme „Dėl Šilutės rajono savivaldybės teritorijoje gyvenančių vaikų apskaitos tvarkos aprašo patvirtinimo“

**II SKYRIUS**

**MOKINIO PRALEISTŲ PAMOKŲ PATEISINIMO GALIMYBĖS**

5. Mokinių pamokų ir Mokyklos lankomumas fiksuojamas elektroniniame dienyne (toliau – dienynas) ir klasės lankomumo sąsiuvinyje.

6. Mokinio neatvykimas į mokyklą (pamokas) gali būti pateisintas dėl šių priežasčių:

6.1. ligos ar apsilankymo pas gydytoją:

6.1.1.ne daugiau nei 5 mokymosi dienas per kalendorinį mėnesį gali pateisinti
nepilnamečio mokinio tėvai (globėjai, rūpintojai) arba pats mokinys, jei jis yra pilnametis.
 6.1.2. mokiniui praleidus daugiau nei 5 dienas per kalendorinį mėnesį, praleistos pamokos pateisinamos mokyklos nustatyta tvarka, įsitikinus, kad dėl mokinio ligos buvo kreiptasi į
gydytojus (pvz., išrašu (informacija) iš Elektroninės sveikatos paslaugų ir bendradarbiavimo
infrastruktūros informacinės sistemos (toliau – elektroninė sveikatos informacinė sistema) apie
mokinio apsilankymą gydymo įstaigoje arba kitais įrodymais, pagrindžiančiais mokinio ligą ar
apsilankymą pas gydytoją). Mokinio praleistas pamokas pateisina klasės auklėtojas.

6.2. kitų svarbių asmeninių priežasčių, nepilnamečio mokinio tėvų (globėjų, rūpintojų) arba pilnamečio mokinio prašymu gali būti pateisinamos ne daugiau nei 3 mokymosi dienos per
pusmetį. Mokykla gali leisti pateisinti ir daugiau mokymosi dienų ar pavienių pamokų, jei yra objektyvios ir pagrįstos priežastys (pateikus, įrodymus (informaciją) dėl tokio poreikio). Mokinio praleistas pamokas pateisina klasės auklėtojas mokyklos nustatyta tvarka. .

6.3. nepalankių oro sąlygų, įvykių, susijusių su visuomeniniu ar kitu transportu, kuriuo
mokinys vyksta į mokyklą, eismo sutrikimų ar kitų nenugalimos jėgos (*force majeure*) aplinkybių.
Šiais atvejais praleistas pamokas pateisina nepilnamečio mokinio tėvai (globėjai, rūpintojai) arba
pats mokinys, jei jis yra pilnametis, mokyklos nustatyta tvarka;

6.4. mokinio dalyvavimo sporto varžybose, olimpiadoje ir / ar kitame ugdomajame
renginyje, kuris organizuojamas mokyklos arba kitų institucijų ar įstaigų. Jei
renginį organizuoja ne mokykla, o kita institucija ar įstaiga, nepilnamečio mokinio tėvai (globėjai,
rūpintojai) arba pats mokinys, jei jis yra pilnametis, dėl dalyvavimo renginyje klasės auklėtojui turi pateikti prašymą dėl praleistų pamokų pateisinimo iki renginio arba ne vėliau kaip kitą darbo dieną po jo. Prie prašymo pridedami jį pagrindžiantys dokumentai. Mokinio praleistas pamokas pateisina klasės auklėtojas mokyklos nustatyta tvarka. .

6.5. mokinio tikslinio kvietimo atvykti į valstybinę ar savivaldybės instituciją ar įstaigą
(pvz., pedagoginę psichologinę tarnybą, Valstybės vaiko teisių apsaugos ir įvaikinimo tarnybą prie
Socialinės apsaugos ir darbo ministerijos ar jos įgaliotą teritorinį skyrių, teismą ir kt.), pilnamečiui mokiniui ar nepilnamečio mokinio tėvams (globėjams, rūpintojams) pateikus
mokyklai įrodymus (informaciją), patvirtinančius apsilankymą. Mokinio praleistas pamokas
pateisina klasės auklėtojas.

6.6. dėl sveikatos sutrikimų mokiniui esant mokykloje (pamokų tvarkaraštyje nustatytu
laikotarpiu). Mokinio praleistas pamokas pateisina klasės auklėtojas mokyklos nustatyta tvarka.

6.7. po ligos mokiniui grįžus į mokyklą, tėvai raštu pateisina praleistas pamokas (nelankytų dienų pateisinimo rašto forma patvirtinta direktoriaus 2019-09-05 įsakymu Nr. V1-131);

7. Mokiniui, pavėlavus į pamoką, dalyko mokytojas dienyne pažymi „p“.

 8. Klasės auklėtojas vykdo prevencinius pokalbius su vėluojančiais mokiniais.

 9. Padėčiai nepagerėjus, klasės auklėtojas ir socialinis pedagogas kalbasi su mokiniu ir jo tėvais (globėjais) ir kreipiasi į mokyklos vaiko gerovės komisiją dėl mokyklos nelankymo ir tolesnių problemos sprendimo žingsnių. Nepagerėjus padėčiai po mokyklos vaiko gerovės posėdžio pritaikytų priemonių mokykla kreipiasi į Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos įgaliotą teritorinį skyrių spręsti klausimų dėl galimo vaiko teisių pažeidimo ir galimų pagalbos ir/ar poveikio priemonių taikymo.

 10. Skatinimo priemonės pamokų nepraleidžiantiems mokiniams:

 10.1. per mokslo metus nė vienos pamokos nepraleidę mokiniai yra paskatinami kelione, viešomis padėkomis susirinkimų metu, dovanomis su mokyklos atributika.

**III SKYRIUS**

**MOKINIŲ, JŲ TĖVŲ(GLOBĖJŲ, RŪPINTOJŲ) IR MOKYKLOS ATSAKOMYBĖS UŽTIKRINANT MOKINIŲ MOKYKLOS LANKOMUMĄ**

11. Mokiniai:

11.1. laikosi visų mokymo sutartyje numatytų sąlygų, punktualiai ir reguliariai lanko visas ugdymo plane numatytas pamokas ir į jas nevėluoja;

11.2. praleidęs pamoką (-as), kitą dieną klasės auklėtojui (jo nesant- socialiniam pedagogui) turi pristatyti praleistų pamokų pažymą dėl nelankytų dienų pateisinimo, patvirtintą direktoriaus įsakymu V1-131, 2019 m. rugsėjo 5 d.);

 11.3. iš anksto žinodamas apie nedalyvavimą pamokose (išskyrus ligos atvejus), mokinys turi informuoti klasės auklėtoją ir, grįžęs į mokyklą, atnešti pateisinamąjį dokumentą.

12. Mokinių tėvai (globėjai, rūpintojai), kurie veikdami išimtinai geriausiais vaiko interesais, turi:

12.1.užtikrinti, kad vaikas reguliariai ir punktualiai lankytų mokyklą (pamokas);

12.2. iki tos dienos pamokų pradžios žodžiu arba raštu mokyklos informuoti mokyklą, jei vaikas negalės atvykti į mokyklą ar pamoką;

12.3. raštu pateisinti Tvarkos aprašo 6.1. – 6.5. papunkčiais nustatytą praleistų
mokymosi dienų skaičių, jei vaikas neatvyko į mokyklą (pamokas);.

 12.4. ne rečiau kaip kartą per savaitę patikrinti vaiko lankomumą elektroniniame dienyne;

 12.5. kviečiami atvyksti pokalbiui vaiko lankomumo problemai spręsti. Atsako į klasės auklėtojo, mokytojo, socialinio pedagogo, direktoriaus pavaduotojo ugdymui pranešimo dėl vaiko lankomumo pranešimų elektroniniame dienyne;

12.6. bendradarbiauti su mokyklos direktoriumi, pavaduotoju ugdymui, klasės auklėtoju, socialiniu pedagogu, dalykų mokytojais dėl vengiančių lankyti ir nelankančių mokyklos mokinių;

12.7. pasikeitus gyvenamajai vietai, kontaktiniams telefono numeriams, elektroninio pašto adresui, informuoti klasės auklėtoją.

 13. Dalykų mokytojai:

13.1. kiekvieną dieną pamokoje ar iš karto po pamokos žymi mokinių lankomumą („n“) ir pavėlavimus į pamoką („p“);

13.2. paaiškėjus, kad mokinys yra mokykloje, bet nedalyvauja pamokoje, nedelsiant informuoja klasės auklėtoją, socialinį pedagogą ar direktoriaus pavaduotoją ugdymui;

 13.3. pastebėjus problemą dėl mokinio lankomumo (pvz., neatvyksta į atsiskaitomuosius darbus, išeina iš mokomo dalyko pirmų ar paskutinių pamokų ir pan.) situaciją aptaria su mokiniu, informuoja klasės auklėtoją ir mokinio tėvus elektroniniame dienyne arba telefonu;

 13.4. mokiniui išvykus gydytis ir mokytis į sanatorinę ar ligoninės mokyklą, dienyne nežymi „n“.

14. Klasių mokytojai (1-4 ) ir klasių auklėtojai (5-10) :

14.1. tėvams (globėjams) neturintiems galimybės prisijungti prie dienyno, ne rečiau kaip 1 kartą per mėnesį teikia mokinio lankomumo ataskaitas raštu;

14.2. individualiai kalbasi su pamokų nelankančiais ir vengiančiais lankyti mokyklą mokiniais;

14.3. bendradarbiauja su dalykų mokytojais, pagalbos mokiniui specialistais, tėvais (globėjais, rūpintojais) ir mokyklos vaiko gerovės komisija;

14.4. rengia ataskaitą apie mokyklą vengiančius lankyti mokinius ir teikia socialiniam pedagogui iki kito mėnesio 5 dienos;

14.5. tvarko lankomumo apskaitos dokumentus. Pamokas pateisinančius dokumentus, paaiškinimus sega į klasei skirtą bylą. Pateisinimo dokumentai saugomi iki kitų mokslo metų pradžios;

14.6. apie praleistas pamokas pateisinančią informaciją į dienyną įrašo ne rečiau kaip kartą per savaitę, suveda duomenis el. sistemoje TAMO dienynas skiltyje  „Praleidimų pateisinimas“.

14.7. organizuoja trišalį mokinio-klasės auklėtojo- mokinio tėvų (globėjų, rūpintojų) susitarimą dėl mokyklos nelankymo problemos sprendimo.

15. Mokyklos direktorius:

15.1. užtikrina švietimo pagalbos teikimą Mokykloje;

15.2. papildo esamas mokymo sutartis šalių įsipareigojimų dalyje įtraukiant tėvų (globėjų) įsipareigojimus susitartais terminais, būdais pateikti pateisinimą dėl mokinių praleistų pamokų. Sutartyje įtvirtina tėvų atsakomybę už piktnaudžiavimą tėvų valdžia, neveikimą vaiko labui.

15.3. paskiria direktoriaus pavaduotoją ugdymui, kuris koordinuoja pamokų lankomumo apskaitą;

15.4. paskiria socialinį pedagogą atsakingą už NEMIS sistemą;

15.5. siekdamas gerinti pamokų lankomumą, veiksmingai bendradarbiauja su Mokyklos vaiko gerovės komisija, Mokyklos bendruomenės nariais ir socialiniais partneriais;

15.6. mokyklai išnaudojus visas švietimo pagalbos mokiniui teikimo galimybes, kreipiasi į Savivaldybės administracijos direktorių dėl minimalios ar vidutinės priežiūros priemonės skyrimo;

15.7. užtikrina šio Tvarkos aprašo įgyvendinimą mokykloje.

16. Direktoriaus pavaduotojas ugdymui:

16.1. prižiūri, kaip klasių auklėtojai vykdo praleistų pamokų apskaitą;

16.2. pasibaigus pusmečiui:

16.2.1. analizuoja ir vertina klasių auklėtojų pateiktas lankomumo ataskaitas ir taikytas prevencijos priemones;

16.2.2. analizuoja pamokų ir mokyklos nelankančių bei mokyklą ,vengiančių lankyti mokinių nelankymo priežastis, teikia pasiūlymus direktoriui dėl prevencinių priemonių taikymo.

17.Socialinis pedagogas:

17.1. suveda duomenis į Nesimokančių vaikų ir mokyklos nelankančių mokinių, kurie be pateisinamų priežasčių praleido 50% ir daugiau pamokų, informacinę sistemą (toliau – NEMIS) iki einamojo mėnesio 5 d.;

17.2. bendradarbiauja su socialiniais darbuotojais, Vaikų teisių apsaugos skyriumi, savivaldybės tarpinstitucinių bendradarbiavimo koordinatoriumi, bendruomenės pareigūnais aiškinantis mokyklos mokinių nelankymo priežastis;

17.3. pasibaigus pusmečiui, mokslo metams, teikia informaciją apie pamokų ir mokyklos lankymo situaciją, taikytas prevencijos priemones Mokytojų tarybos posėdyje;

17.4. kalbasi individualiai su mokiniu ir, įvertinęs mokinio pamokų nelankymo priežastis, jo socialines problemas- planuoja mokiniui socialinės pagalbos teikimą, numato prevencinio poveikio priemones gerinant lankomumą. Atsižvelgęs į individualią mokinio situaciją rekomenduoja psichologo pagalbą.

17.5. inicijuoja trišalį mokinio-klasės auklėtojo- mokinio tėvų (globėjų, rūpintojų) susitarimą dėl mokyklos nelankymo problemos sprendimo.

18. Vaiko gerovės komisija:

18.1. atlieka situacijos vertinimą, nagrinėja prevencinio darbo, susijusio su mokinių pamokų nelankymu, klausimus;

18.2. vykdo mokyklos bendruomenės švietimą, vaiko teisių apsaugą, teisės pažeidimų prevenciją;

18.3. analizuoja klasių auklėtojų, socialinio pedagogo pateiktą informaciją, teikia siūlymus direktoriui, palaiko ryšius su kitomis institucijomis;

19. Raštvedys:

 19.1.suveda tikslius ir teisingus duomenis apie atvykusius mokinius į Mokinių registrą; atvykus naujam mokiniui, informaciją atnaujina per 3 darbo dienas;

 19.2. kasmet, iki rugsėjo 6 d., Mokinių registre suformuoja mokinių sąrašus su deklaruotos gyvenamosios vietos adresu pagal rugsėjo 1 d. būklę.

**IV SKYRIUS**

MOKINIŲ, JŲ TĖVŲ (GLOBĖJŲ, RŪPINTOJŲ) IR MOKYKLOS VEIKSMAIUŽTIKRINANT MOKINIŲ MOKYKLOS LANKOMUMĄ

 20. Jei mokinys negali atvykti į pamokas, nepilnamečio mokinio tėvai (globėjai, rūpintojai) raštu (pvz., laišku elektroniniame dienyne arba telefonu), ne vėliau kaip iki
tos dienos, kurią nepilnametis mokinys negali atvykti į mokyklą, pamokų pradžios turi pranešti
klasės auklėtojui (jam nesant- socialiniam pedagogui) apie vaiko neatvykimą į mokyklą (pamokas), nurodydami priežastį.

21. Jei mokinys neatvyksta į mokyklą (pamokas) ir nepilnamečio mokinio tėvai (globėjai,
rūpintojai) arba pats mokinys, jei jis yra pilnametis, neinformuoja mokyklos arba jei mokinys
išvyksta iš pamokos (-ų) savavališkai, be pateisinamos priežasties, klasės auklėtojas tą pačią dieną
informuoja nepilnamečio mokinio tėvus (globėjus, rūpintojus) apie vaiko neatvykimą į mokyklą ar pamoką, pilnametį mokinį – apie neatvykimo į mokyklą fiksavimą

 22. Jei per kalendorinį mėnesį mokinys praleidžia daugiau mokymosi dienų nei numatoma
Tvarkos aprašo 6.1.1. ir 6.2.–6.5. papunkčiuose ir nėra informacijos apie mokinio ligą ar
apsilankymą pas gydytoją arba kitos institucijos ar įstaigos, kuri organizuoja renginius, arba
įrodymų (informacijos), patvirtinančių mokinio apsilankymą valstybinėje ar savivaldybės
institucijoje ar įstaigoje, klasės auklėtojas informuoja mokinį ir nepilnamečio mokinio tėvus
(globėjus, rūpintojus) apie mokinio pareigos – reguliariai lankyti mokyklą, be pateisinamos
priežasties nepraleisti pamokų ir kitų privalomų ugdymo proceso užsiėmimų – pažeidimą ir apie
Tvarkos aprašo 23 ir 24 punkte nustatytus galimus mokyklos veiksmus, jei mokinys einamųjų
mokslo metų metu pakartotinai pažeis šią mokinio pareigą.

 23. Jei mokinys einamųjų mokslo metų eigoje pakartotinai pažeidžia mokinio pareigą –
reguliariai lankyti mokyklą, be pateisinamos priežasties nepraleisti pamokų ir kitų privalomų
ugdymo proceso užsiėmimų, įvertinus pažeidimų aplinkybes ir apimtis, mokinio mokyklos
nelankymo klausimas mokyklos nustatyta tvarka teikiamas nagrinėti mokyklos vaiko
gerovės komisijoje.

 24. Jei mokinys einamųjų mokslo metų eigoje sistemingai (tris ir daugiau kartų) pažeidžia
mokinio pareigą – reguliariai lankyti mokyklą, be pateisinamos priežasties nepraleisti pamokų ir
kitų privalomų ugdymo proceso užsiėmimų nevykdymo, o teikta švietimo pagalba yra
neveiksminga ir neefektyvi, mokyklos vadovas mokyklos vaiko gerovės komisijos siūlymu
kreipiasi į savivaldybės tarpinstitucinio bendradarbiavimo koordinatorių dėl koordinuotai
teikiamų švietimo pagalbos, socialinių ir sveikatos priežiūros paslaugų mokiniui ir jo tėvams
(globėjams, rūpintojams) skyrimo. Mokykla, turėdama pagrįstos informacijos apie galimus vaiko
teisių pažeidimus, neužtikrinamas vaiko teises ir geriausius interesus bei atlikusi teisės aktais
paskirtas funkcijas vaiko teisių apsaugos srityje, informaciją apie galimus vaiko teisių pažeidimus
(apie galimą vaiko teisių pažeidimą, tai pagrindžiančius faktus ir priemones, kurių imtasi situacijai
išsiaiškinti ir spręsti), kreipiasi į Tarnybą ar jos įgaliotą teritorinį skyrių spręsti klausimą dėl galimo
vaiko teisių pažeidimo ir galimų pagalbos ir (ar) poveikio (pvz., administracinės atsakomybės
taikymo) priemonių taikymo.

 25. Jei mokinys nelankė mokyklos ir per mėnesį be pateisinamos priežasties praleido
daugiau kaip pusę pamokų ar ugdymui skirtų valandų, mokykla, išnaudojusi visas švietimo
pagalbos mokiniui teikimo galimybes, gali kreiptis į vaiko nuolatinės gyvenamosios vietos
savivaldybės merą su prašymu dėl vaiko minimalios priežiūros priemonių skyrimo.

**VI SKYRIUS**

**PRIEŠMOKYKLINĖS IR IKIMOKYKLINIŲ GRUPIŲ UGDYTINIŲ LANKOMUMO APSKAITA**

26. Priešmokyklinės ir ikimokyklinių grupių vaikų lankomumas fiksuojamas kasdien elektroniniame dienyne „ Mūsų Darželis“.

27. Mėnesio pabaigoje grupių mokytojos lankomumo apskaitos žiniaraščius perduoda buhalterijai per sistemą „kontora“.

28. Mėnesio pabaigoje, mokyklos direktoriaus pavaduotojas, arba įgaliotas ikimokyklinių grupių mokytojas teikia informaciją Šilutės rajono savivaldybės administracijos Švietimo skyriui apie ikimokyklinių grupių vaikų lankomumą.

29. Tėvų (globėjų, rūpintojų) veiksmai susirgus ugdytiniui ar negalint atvykti į ikimokyklines ir priešmokyklinę grupes:

29.1. vaikui susirgus pirmą neatvykimo į ikimokyklines ir priešmokyklinę grupes dieną (iki 8.30 val.), apie neatvykimo priežastis telefonu informuoja grupės mokytoją;

29.2.ikimokyklinių ir priešmokyklinės grupės vaikui dėl ligos neatvykus į grupę daugiau nei 5 dienas, iš elektroninės sveikatos informacinės sistemos pateikia įrodymą, kad vaikas lankėsi gydymo įstaigoje;

29.3. atsako už pateikiamų dokumentų ir informacijos teisingumą.

**V SKYRIUS**

**BAIGIAMOSIOS NUOSTATOS**

30. Tvarkos aprašas skelbiamas mokyklos internetinėje svetainėje.

31. Visi mokyklos bendruomenės nariai supažindinami su Tvarkos aprašu pasirašytinai. Klasių auklėtojai, ikimokyklinių grupių mokytojai pasirašytinai su mokyklos pamokų/ ugdymo dienų lankomumo tvarkos aprašu mokinių tėvus, mokinius.

32. Savivaldybės administracijos Švietimo skyrius vykdo Tvarkos aprašo priežiūrą mokyklose.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_